## Pravilnik o ribolovu ludrom, zagonicom i fružatom

### NN 87/1998 (24.6.1998.), Pravilnik o ribolovu ludrom, zagonicom i fružatom

# **MINISTARSTVO POLJOPRIVREDE I ŠUMARSTVA**

Na temelju članka 17. stavka 2., članka 18. stavka 2., članka 48. stavka
3. točke 4., članka 49. stavka 1. točke 1., 2., 4. i 5. Zakona o morskom
ribarstvu ("Narodne novine", br. 46/97 - pročišćeni tekst) ministar poljoprivrede
i šumarstva, donosi

## **PRAVILNIK**

### **O RIBOLOVU LUDROM, ZAGONICOM I FRUŽATOM**

Članak 1.

Ovim Pravilnikom propisuje se:

1. namjena i način obavljanja ribolova ludrom, zagonicom i fružatom;

2. alati i oprema za ribolov koji se smiju rabiti kod obavljanja ribolova
ludrom, zagonicom i fružatom;

3. najmanji otvor oka mrežnoga tega na mrežama koje se smiju rabiti
kod obavljanja ribolova ludrom, zagonicom i fružatom;

4. razdoblje u kojem se smije obavljati ribolov ludrom, zagonicom i
fružatom;

5. ribolovne zone odnosno dijelovi ribolovnih zona (akvatoriji) u kojima
se smije obavljati ribolov ludrom, zagonicom i fružatom;

6. broj povlastica kod ribolova ludrom, zagonicom i fružatom;

7. redoslijed obavljanja ribolova ludrom, zagonicom i fružatom.

Članak 2.

Ribolov ludrom, zagonicom i fružatom namijenjen je za izlov pridnenih
vrsta riba.

Članak 3.

Ribolov ludrom je način ribolova koji se obavlja zapasivanjem konopima
dijela akvatorija, pri čemu se povlačenjem konopa prema kopnu ili plovilu
zapasana riba sakuplja uz obalu i nakon toga zapasuje mrežama stajačicama
na manjem prostoru i završno izlovljava.

Kod ribolova ludrom završno izlovljavanje ribe smije se obavljati uz
uporabu:

- mreža potegača;

- posebne mreže četverokutnog oblika bez plutnje samo sa olovnjom (tzv.
"kvadruna");

- jednostrukim mrežama stajaćicama - prosticama;

- trostrukim mrežama stajaćicama - poponicama.

Članak 4.

Ribolov zagonicom je način ribolova koji se sastoji u zapasivanju konopima
i obalnom mrežom potegačom dijela akvatorija, pri čemu se stezanjem konopa
i mreže potegače zapasana riba sakuplja u manji prostor iz kojega se završno
izlovljava izvlačenjem mreže potegače na obalu ili na plovilo.

Članak 5.

Kod ribolova ludrom ili zagonicom smije se rabiti mreža potegača kod
koje veličina oka mrežnoga tega ni na jednom dijelu ne smije biti manja
od 28 milimetara.

Članak 6.

Ribolov fružatom je način ribolova koji se sastoji u zapasivanju dijela
akvatorija jednostrukim mrežama stajaćicama (prosticama) ili trostrukim
mrežama stajaćicama (poponicama) na čijem se vanjskom kraju privezuje konop
dozvoljene dužine, čijim stezanjem se zapasana riba usmjerava u prostor
ograđen mrežama iz kojeg se plašenjem tjera u mreže i tako izlovljava.

Članak 7.

Kod ribolova ludrom ili fružatom trostruke mreže stajaćice-poponice
smiju se koristiti samo u razdoblju kada je dozvoljena njihova uporaba.

Članak 8.

Kod ribolova ludrom, zagonicom i fružatom smiju se rabiti samo:

- mreže potegače, i jednostruke mreže stajaćice - prostice kod kojih
veličina oka mrežnog tega ne smije biti manja od 32 milimetra;

- trostruke mreže stajaćice - poponice kod kojih veličina oka mrežnog
tega na mahi (srednjem zastoru mrežnog tega) smije biti od najmanje 40
do najviše 50 milimetara, a veličina oka mrežnog tega na poponu (vanjskom
zastoru mrežnog tega) smije biti od najmanje 120 do najviše 200 milimetara;

- posebne mreže četverokutnog oblika bez plutnje samo sa olovnjom (tzv.
"kvadruni") kod kojih veličina oka mrežnog tega ne smije biti manja od
22 milimetra.

Članak 9.

Veličina oka mrežnog tega iz članka 8. ovoga Pravilnika mjeri se u mokrom
stanju od sredine jednog uzla do sredine drugog uzla dužinom stranice oka
nategnutog mrežnog tega.

Članak 10.

Ribolov ludrom, zagonicom i fružatom smije se obavljati u razdoblju
od 1. srpnja do 1. rujna.

Članak 11*.*

Kod obavljanja ribolova ludrom, zagonicom i fružatom zabranjeno je ronjenje
uz uporabu naprava pomoću kojih je osobi koja roni omogućeno disanje pod
morem.

Članak 12.

(1) U završnoj fazi obavljanja ribolova ludrom, zagonicom i fružatom
sakupljena riba smije se izlovljaviti ostima.

(2) Kod obavljanja ribolova ludrom, zagonicom i fružatom ne smije se
rabiti podvodna puška.

(3) Kod obavljanja ribolova ludrom, zagonicom i fružatom ne smije se
rabiti umjetna rasvjeta (feral).

Članak 13.

(1) Kod obavljanja ribolova ludrom smije se rabiti do najviše 4.000
metara konopa.

(2) Kod obavljanja ribolova zagonicom i fružatom smije se rabiti do
najviše 2.000 metara konopa.

(3) Kod obavljanja ribolova ludrom, zagonicom i fružatom može se koristiti
i okićeni konop.

(4) Okićeni konop je konop na kojem su pričvršćena ili upletena strašila
od drvenih dašćica, granja, slame, vrpce od platna ili sintetike i slično.

Članak 14.

U postupku sakupljanja ribe kod ribolova ludrom i fružatom dozvoljena
je uporaba utega vezanog na konop, pomoću kojeg se plaši sakupljena riba.

Članak 15.

U Ribolovnim zonama A, B i C zabranjeno je obavljati ribolov ludrom,
zagonicom i fružatom.

Članak 16.

U Ribolovnoj zoni D određuju se slijedeći dijelovi te zone (akvatoriji)
na kojima se smije obavljati ribolov ludrom, zagonicom i fružatom:

1. akvatorij od rta Velo Dance do rta Ratak na jugozapadnoj obali otoka
Korčula, uključujući akvatorij otočića Kosor, Lukovac, Mali i Veliki Pržnjak,
Obljak, Trstenik, Zvirinovik i hridi Gredica;

2. akvatorij od rta Ratak do Dugog rata, na jugozapadnoj obali otoka
Korčula uključujući akvatorij otočića Crklica, Otočac, Sridnjak, Stup i
Vrhovnjak;

3. akvatorij od rta Dugi rat do rta Ražnjić na jugoistočnoj obali otoka
Korčula.

Članak 17.

U Ribolovnoj zoni E određuju se slijedeći dijelovi te zone (akvatoriji)
na kojima se smije obaljati ribolov ludrom, zagonicom i fružatom:

1. akvatorij od uvale Vojska do rta Deda kao i uvala Pastura te uvala
Vlaška vela na sjeverozapadnoj obali otoka Pag;

2. akvatorij od rta Straško do sjevernog rta uvale Mandre i od južnog
rta uvale Mandre do sjevernog rta uvale Šimuni na zapadnoj obali otoka
Pag;

3. akvatorij od lučkog svjetla Šimuni do rta Zminka na zapadnoj obali
otoka Pag;

4. akvatorij oko otočića Škrda;

5. akvatorij oko otoka Maun;

6. akvatorij oko otočića Mali i Veli Brušnjak;

7. akvatorij od rta Bobovik do rta Vruljana na sjeveroistočnoj obali
otoka Vir;

8. akvatorij oko otočića Planičić i Planik;

9. akvatorij oko otočića Morovnik;

10. akvatorij od uvale Banve do rta Šip na jugozapadnoj i sjeveroistočnoj
obali otoka Olib;

11. akvatorij od rta Karf do rta Borci na sjeverozapadnoj obali otoka
Silba;

12. akvatorij od rta Mavrova do uvale Nozdre na južnoj obali otoka Silba;

13. akvatorij oko otočića Lutrošnjak;

14. akvatorij od rta Debela nožica do rta Dragunica na obali kopna u
Velebitskom kanalu.

Članak 18.

U Ribolovnoj zoni F određuju se slijedeći dijelovi te zone (akvatoriji)
na kojima se smije obavljati ribolov ludrom, zagonicom i fružatom:

1. akvatorij oko otoka Tun Veliki;

2. akvatorij oko otoka Zverinac, uključujući akvatorije otočića Sparušnjak
i Šilo;

3. akvatorij od rta Križ do uvale Dumbočica na sjevernoj i zapadnoj
obali otoka Sestrunj;

4. akvatorij oko otočića Tri Sestrice;

5. akvatorij od rta Borji do rta Sveta Nedjelja na sjeveroistočnoj obali
Dugoga otoka;

6. akvatorij oko otočića Magarčić;

7. akvatorij od rta Dumboka do rta Kamičina na sjeveroistočnoj obali
Dugoga otoka uključujući akvatorije oko otočića Mali i Veliki Planatak,
Tatišnjak i Utra;

8. akvatorij od rta Pelegrin do uvale Velo žalo na istočnoj obali Dugoga
otoka, uključujući akvatorij oko otočića Mrtovnjak;

9. akvatorij od rta Zaglavić do rta Komorina na istočnoj obali otoka
Rava;

10. akvatorij od rta uvale Pešćenica do rta Poljišinac na sjeveroistočnoj
i sjeverozapadnoj obali otoka Iž, uključujući akvatorij otočića Beli, Glurović,
Mali i Sridnji;

11. akvatoriji otočića Fulija i Kudica;

12. akvatorij od uvale Pešćenice do uvale Brašanj na jugozapadnoj i
jugoistočnoj obali otoka Iž, uključujući akvatorij otočića Mrtovnjak, Temešnjak
i Vodenjak;

13. akvatorij od rta Ovčjak do rta Zaglav na sjeverozapadnoj obali otoka
Ugljan;

14. akvatorij od uvale Kablin do uvale Sveti Ante na zapadnoj obali
otoka Pašman;

15. akvatorij od uvale Sveti Ante do rta Borovnjak na južnoj obali otoka
Pašman, uključujući akvatorij otočića Gangaro, Maslinjak, Mala i Velika
Kotula, Mali i Veliki Ošljak, Obun, Runjava Kotula i Žižanj;

16. akvatorij oko otočića Borovnik, Brušnjak, Gangarol, Mala i Velika
Balabra, Pelin, Sit i Šćitna te plićaka Balabra;

17. akvatorij oko otočića Božikovac, Glamoč, Kurba Mala, Mala Lavdara,
Mala i Velika Skala, Ravna sika, Rončić, Trimulići, Trstikovac, Pinizelić
te hridi Baba, Did i Krbarić;

18. akvatorij oko otočića Bikarijica, Blitvica, Mali i Veli Bubuljaši,
Ravna sika, Tovarnjak i Žutska Aba, hridi Dinarići, Galijolica i Sanđela
te grebena Dinarići i Miši;

19. akvatorij oko otoka Murvenjak, otočića Lončarić, Mali i Veli Školjik,
Oblik, Obrovanj, Prišnjak, Šipnat, Školjić, Visovac, Vrtlić i hridi Mišine;

20. akvatorij oko otočića Kukuljari i Vodnjak, hridi Kamičić i plićine
Mioka;

21. akvatorij oko otočića Čavlin, Dužac, Tetovišnjak i plićine Čavin;

22. akvatorij od uvale Mikavica do uvale Tratinska na sjeveroistočnoj
i sjeverozapadnoj obali otoka Žirje, uključujući akvatorij otočića Kosmerka,
Mikavica, Proklandica, Raparašnjak, Vrtlač i hridi Balun;

23. akvatorij od uvale Balun do rta Rasoka na zapadnoj obali otoka Žirje,
uključujući akvatorij otočića Bakul, Gušteranski i Škrovada;

24. akvatorij od rta Remetić do rta Oštrica na sjeverozapadnoj i sjeveroistočnoj
obali otoka Kaprije;

25. akvatorij od rta Lemeš do prolaza između otoka Kaprije i otočića
Oštrica, uključujući akvatorij otočića Oštrica;

26. akvatorij od ravne crte koja spaja južni rt otoka Veli Borovnjak
s najbližom obalom otoka Kakan do uvale Podprisliga na sjeveroistočnoj
i sjeverozapadnoj obali otoka Kakan uključujući akvatorij otočića Mali
i Veli Borovnjak;

27. akvatorij od uvale Tepli bok do rta Kakan na jugozapadnoj obali
otoka Kakan, uključujući akvatorij otočića Mali i Veli Kamešnjak;

28. akvatorij oko otočića Bavljenac, Kraljak, Mali i Veli Mišnjak, Ravan
i Sokol;

29. akvatorij oko otoka Zmajan i Obonjan, uključujući akvatorij oko
otočića Dugo, Komorica i Mala i Velika Sestrica;

30. akvatorij oko otočića Grbavac, Lukovnjak, Maslinovik, Svilan i Tmara;

Članak 19.

U Ribolovnoj zoni G određuju se slijedeći dijelovi te zone (akvatoriji)
na kojima se smije obavljati ribolov ludrom, zagonicom i fružatom:

1. akvatorij od rta Ražanj do zapadnog rta uvale Draževa na jugozapadnoj
obali otoka Brač;

2. akvatorij od istočnog rta uvale V. Zvirje do rta Studena na jugoistočnoj
obali otoka Brač;

3. akvatorij od zapadnoj rta uvale Široka do rta Pelegrin na sjeverozapdnoj
obali otoka Hvar;

4. akvatorij oko Paklenih otoka, izuzimajući akvatorij oko otoka Gojca,
Planikovac, Borovac, Marinkovac i Jerolim;

5. akvatorij od rta Pokonji dol do rta Zub od Zoraća na jugozapadnoj
obali otoka Hvar;

6. akvatorij oko otoka Šćedro i hridi Lukavci;

7. akvatorij od istočnog rta uvale Medvidine do zapadnog rta uvale Blace
na jugoistočnoj obali otoka Hvar;

8. akvatorij od rta Kabal od rta Glavica na sjeveroistočnoj obali otoka
Hvar, uključujući i akvatorij oko otočića Zečevo;

9. akvatorij od rta Prapatna do zapadnog rta uvale Divlja na sjevernoj
obali otoka Hvar;

10. akvatorij od rta Vela Stiniva do Gnjilanskog rata na sjevernoj strani
otoka Korčula;

11. akvatorij od Gnjilanskog rata do rta Kneže na sjevernoj strani otoka
Korčula.

Članak 20.

(1) Radi nesmetanog obavljanja ribolova ministar nadležan za morsko
ribarstvo može donijeti rješenje da se obavljanje ribolova ludrom, zagonicom
i fružatom za tekuću godinu utvrdi ždrijebom.

(2) Rješenje iz stavka 1. ovoga članka ministar mora donijeti najkasnije
do 31. ožujka tekuće godine, a u tom rješenju mora se odrediti:

- tko provodi ždrijeb;

- mjesto u kojem se provodi ždrijeb;

- vrijeme u kojem se mora provesti ždrijeb;

- tko i pod kojim uvjetima može pristupiti ždrijebu;

- način provođenja ždrijeba i

- postupak obavljanja ribolova ludrom, zagonicom i fružatom nakon provedenog
ždrijeba.

(3) Rješenje iz stavka 1. i 2. ovoga članka dostavit će se strukovnim
grupama ribara udruženih pri Hrvatskoj obrtničkoj komori i Hrvatskoj gospodarskoj
komori i oglasit će se u sredstvima javnog priopćavanja.

Članak 21.

(1) Radi zaštite pridnenih vrsta riba neće se izdavati nove povlastice
za obavljanje ribolova ludrom, zagonicom i fružatom niti u postojeće povlastice
upisivati novi ludri, zagonice i fružate.

(2) Obavljanje ribolova ludrom, zagonicom i fružatom upisat će se u
povlasticu samo u slučaju ako je pravna ili fizička osoba takav ribolov
imala upisan u odobrenju ili rješenju za obavljanje gospodarskog ribolova
na moru izdanom po ranijim propisima ili ako takav način ribolova ima već
upisan u povlastici za obavljanje gospodarskog ribolova na moru.

Članak 22.

(1) Iznimno od odredbe članka 8. ovoga Pravilnika, do 1. siječnja 2000.
godine veličina oka na svim vrstama mreža čija je uporaba dozvoljena kod
ribolova ludrom, zagonicom i fružatom ne smije biti manja od 32 milimetara.

(2) Odredba stavka 1. ovoga članka ne odnosi se na posebnu mrežu četverokutnog
oblika bez plutnje samo sa olovnjom (tzv. "kvadrun").

Članak 23.

Danom stupanja na snagu ovoga Pravilnika prestaju važiti:

- odredbe Pravilnika o obavljanju privrednoga i športskoga ribolova
te zaštiti riba i drugih morskih životinja na području Velebitskoga kanala
("Narodne novine", br. 49/93, 10/97, 79/97 i 34/98) koje se odnose na obavljanje
ribolova ludrom, zagonicom i fružatom;

- odredbe Pravilnika o privrednom i sportskom ribolovu, uzgoju riba
i drugih morskih životinja, vađenju spužava, koralja, školjkaša i morskoga
bilja ("Narodne novine", br. 34/85, 35/86, 26/87, 9/89, 26/90, 130/97 i
34/98) koje se odnose na obavljanje ribolova ludrom, zagonicom i fružatom;

- odredbe odluka skupština bivših općina odnosno odredbe odluka županijskih
skupština koje se odnose na obavljanje ribolova ludrom, zagonicom i fružatom.

Čanak 24.

Ovaj Pravilnik stupa na snagu danom objave u "Narodnim novinama".

Klasa: 011-02/98-01/66
Urbroj: 525-01-98-1
Zagreb, 17. lipnja 1998.

Ministar
poljoprivrede i šumarstva
**mr. Zlatko Dominiković,** v. r.

Pravilnik, NN 87/1998-1181